**TÁJÉKOZTATÁS**

**AZ INGYENES ÉS KEDVEZMÉNYES GYERMEKÉTKEZTETÉS SZABÁLYAIRÓL**

Tekintettel arra, hogy számtalan – részben megalapozatlan – szóbeszéd, álhír kering e témában városszerte, célszerűnek, és indokoltnak tartjuk a tárgyban egy átfogó tájékoztatás adását, ebben külön is kiemelve és részletezve a törvényi jogosultsági feltételeket, illetve Mohács Város Önkormányzata által a törvényi kedvezményeken felül nyújtott további támogatásokat.

1. **Ki köteles az intézményi gyermekétkeztetést biztosítani**

Első körben azonban azt szükséges tisztázni, hogy ki köteles az intézményi gyermekétkeztetést biztosítani.

A gyermekek védelméről és a gyámügyi igazgatásról szóló 1997. évi XXXI. törvény – rövidített nevén: Gyvt. – 21/A.§ (3) bekezdésében az alábbiak szerint határozza meg a gyermekétkeztetés biztosítására kötelezettek körét:

 A gyermekétkeztetést biztosítja

***a)*a települési önkormányzat**

*aa)* az általa fenntartott bölcsődében, mini bölcsődében és óvodában, továbbá

*ab)* a közigazgatási területén a tankerületi központ, illetve a szakképzési centrum (e § alkalmazásában a továbbiakban együtt: köznevelési fenntartó) részeként működő nevelési-oktatási intézményben, illetve szakképző intézményben,

***b)*az egyházi és a nem állami fenntartó az általa fenntartott nem bentlakásos intézményben,**

*c)*a fenntartó az egyéb állami fenntartású nem bentlakásos intézményben.

 A fenti szabályozásból fakadóan Mohács Város Önkormányzata a Gyvt. szerinti gyermekétkeztetést kizárólag a Mohácsi telephelyű bölcsődében, családi bölcsődében és óvodák ellátott, valamint a Mohácsi Tankerületi Központ és a Baranya Megyei Szakképző Centrumban ellátott gyermekek számára köteles biztosítani. Nem tartozik az önkormányzat ellátási kötelezettségébe az egyházi fenntartású intézményekben ellátott gyermekek számára a gyermekétkeztetés biztosítása.

1. **Gyermekétkeztetés térítési díjkedvezmények**

A Gyvt. részletesen szabályozza, hogy mely esetekben ingyenes vagy kedvezményes a bölcsődés és óvodás, illetve az általános iskolás gyermekek részére az intézményi gyermekétkeztetés a törvény erejénél fogva. Az ingyenes és kedvezményes étkezési lehetőséget a törvény mindig valamilyen szociális alapú feltételhez köti.

Fontos kiemelni, hogy eltérő jogosultsági kört állapít meg a törvény a bölcsődés és óvodás korú gyermekek étkeztetése esetén, illetve az iskolai oktatásban részesülő gyermekek esetén, az alábbiak szerint:

1. **Ingyenes étkeztetés**

**III.1. Bölcsődés, óvodás gyermekeknél ingyenes az étkeztetés, ha**

* a gyerek rendszeres gyermekvédelmi kedvezményben részesül,
* tartósan beteg vagy fogyatékos, vagy ha olyan családban él, amelyben tartósan beteg vagy fogyatékos gyermeket nevelnek,
* olyan családban él, ahol 3 vagy több gyermeket nevelnek (nagycsaládosok),
* olyan családban él, ahol az 1 főre jutó havi jövedelem nem haladja meg a kötelező legkisebb nettó munkabér 130%-át (ez az összeg 2024. január 1. napjától 230.649 Ft);
* a gyermeket nevelésbe vették.

**III.2. Általános iskolás gyermekek (1-8. évfolyamon, nappali rendszerű iskolai oktatásban részt vevő tanulók) számára ingyenes az**[**étkeztetés**](https://hovege.hu/sporolj/inflacio/2023/02/02/megfizethetetlen-lesz-a-gyerek-ebedje-dragul-a-kozetkeztetes/), ha

* [gyermekvédelmi kedvezmény](http://info.kezenfogva.hu/szolgaltatasok/23615)ben részesülnek,
* vagy nevelésbe vették őket,
* Olyan gyermekek számára is jár, akiket fogyatékosok intézményében helyeztek el, illetve a már nem általános iskolás, de nappali tagozaton tanuló gyermekek számára, ha nevelésbe vették őket vagy utógondozói ellátásban részesülnek.
1. **Gyermekétkeztetés féláron, azaz a térítési díj 50%-os támogatásával**

Az általános díjból 50%-os kedvezmény jár

* az általános iskolás tanulmányokon felül nappali rendszerű iskolai oktatásban részt vevő tanuló számára, ha rendszeres gyermekvédelmi kedvezményben részesül;
* az általános iskolás és ezen felüli évfolyamokban, nappali rendszerben tanuló gyermeknek, ha olyan családban él, amelyben három vagy több gyermeket nevelnek, feltéve, hogy a tanulónak az étkeztetés nem ingyenes;
* a tartósan beteg vagy fogyatékos gyermek számára, ha részére az étkeztetés nem ingyenes.

A tanulónak az ingyenes, félárú étkezés addig jár, amíg a nappali tagozaton be nem fejezi a tanulmányait.

1. **Mohács Város Önkormányzata által biztosított további térítési díj kedvezmény**

Mohács Város Önkormányzata az általa ellátottak számára, saját döntései alapján, és saját költségvetése terhére az alábbi – Gyvt.-ben biztosított törvényi kedvezményeken felüli - kedvezményeket/mentességeket biztosítja:

**2023. március 1. napjától hatályos kedvezmények:**

*(Gyermekétkeztetés esetén a gyermek és a tanuló nappali oktatásban történő részvételéig a törvényes képviselő kérelmére az intézményi térítési díjat a Gyvt-ben meghatározott esetkörökön túl)*

*a)* mérsékelni kell (további) 50%-kal abban az esetben, ha a kérelmező családjában az 1 főre jutó jövedelem nem éri el a megállapítás időpontjában érvényes a szociális vetítési alap (28.500 Ft/hó) havi összegének 80%-t (22.800 Ft-ot),

*b)* teljes egészében el kell engedni abban az esetben, ha a kérelmező családjában az 1 főre jutó jövedelem nem éri el a megállapítás időpontjában érvényes a szociális vetítési alap (28.500 Ft/hó) havi összegének 40%-át (11.400 Ft-ot).

2024. január 1. napjától hatályos további kedvezmény:

„*c)* teljes egészében el kell engedni abban az esetben, ha a gyermek olyan családban él, ahol négy vagy több gyermeket nevelnek.”

Több olyan alaptalan vád érte a közelmúltban az önkormányzatot, illetve annak, a gyermekétkeztetést végző intézményét egyfelől, hogy az egyházi fenntartású intézményekbe járó gyermekek szülei számára nem biztosítja az önkormányzati kedvezményeket, másfelől a négy vagy többgyermeket nevelők kedvezménye már korábban is létezett, akkor miért nem tudták a szülők igénybe venni.

A félreértések elkerülése, és a további alaptalan híresztelések és azok terjesztésének megelőzése érdekében, szükséges rögzíteni, hogy egyfelől az önkormányzat, illetve annak intézménye az egyházi fenntartású intézményekben ellátott gyermekek vonatkozásában ellátási kötelezettséggel nem rendelkezik, így esetükben térítési díj kedvezményt sem tud számukra biztosítani, másfelől utóbbi – családban négy vagy több, iskoláskorú gyermeket nevelők - kedvezménye SOHA korábban nem létezett, kizárólag a bölcsődés és óvodás korú gyermekek étkezési térítési díjának támogatásaként.

MOHÁCS VÁROS ÖNKORMÁNYZATA